กรรมการสรรหาหน้ามืด "ล็อคตัว" ผู้นำแบงก์รัฐ
ใกล้งวดเข้ามาเต็มที่แล้ว การคัดเลือกกรรมการผู้จัดการใหญ่ 2 แบงก์รัฐ คือ ธนาคารออมสินและธนาคารอิสลามแห่งประเทศไทย ที่ถูกล็อกสเปกใบสั่งจากฝ่ายการเมือง
20 ก.ย. 2555

ใกล้งวดเข้ามาเต็มที่แล้ว การคัดเลือกกรรมการผู้จัดการใหญ่ 2 แบงก์รัฐ คือ ธนาคารออมสินและธนาคารอิสลามแห่งประเทศไทย ที่ถูกล็อกสเปกใบสั่งจากฝ่ายการเมือง 
แน่นอนว่าการสรรหาคงจะพลิกโผยาก ทำให้กรรมการสรรหาต้องก่ายหน้าผากหาทางลงให้สวยงาม
ประเดิมด้วยธนาคารอิสลามแห่งประเทศไทย (ไอแบงก์) แม้ว่าเป็นแบงก์รัฐขนาดเล็กมีขนาดสินทรัพย์ 1.18 แสนล้านบาท สินเชื่อรวมแค่ 1.02 แสนล้านบาท และมียอดปล่อยสินเชื่อใหม่ปีละ23 หมื่นล้านบาท แต่ก็เป็นแบงก์ที่กุมหัวใจ “คนใต้” และ “รากหญ้า” ที่โดนใจรับรีไฟแนนซ์บัตรเครดิต และปล่อยเงินกู้ล้างหนี้นอกระบบ 
ล่าสุด ที่ประชุมของคณะกรรมการสรรหากรรมการผู้จัดการธนาคารอิสลามแห่งประเทศไทย มีมติเห็นชอบให้ ธานินทร์ อังสุวรังษี กรรมการท่าอากาศยานแห่งประเทศไทย เป็นกรรมการผู้จัดการคนใหม่ โดยจะเสนอให้คณะกรรมการเห็นชอบ เพื่อเจรจาเรื่องเงินเดือนต่อไป และนำเสนอคณะกรรมการธนาคารพิจารณาอนุมัติ ในวันที่ 24 ก.ย.นี้ 
การตัดสินใจเลือก “ธานินทร์” ของกรรมการสรรหากลายเป็นประเด็นร้อนที่อาจจะมีการฟ้องร้องเรื่องคุณสมบัติของ “ธานินทร์” ได้
เนื่องจากกรรมการสรรหาบางคนทักท้วงว่า คุณสมบัติอาจจะไม่เป็นไปตามเงื่อนไขการสมัคร ที่กำหนดว่าต้องผู้บริหารองค์กรที่ไม่ต่ำกว่าระดับรอง มีประสบการณ์ในการบริหารสินทรัพย์ไม่ต่ำกว่า 1 หมื่นล้านบาท แต่ปรากฏว่าธานินทร์เคยเป็นผู้จัดการทั่วไปของบริษัท เพย์เม้นท์ โซลูชั่น บริษัทในเครือของตระกูลชินวัตร ที่นอกจากตำแหน่งที่เป็นต่ำกว่าระดับรองแล้ว บริษัทแห่งนี้ยังมีขนาดสินทรัพย์แค่ 5,000 ล้านบาทเท่านั้น ต่ำกว่าเงื่อนไขที่กำหนดไว้ 
ปรากฏว่า คณะกรรมการสรรหาชุดนี้มีมติพิลึกพิลั่น เมื่อโยนลูกว่า เรื่องคุณสมบัติเป็นเรื่องของผู้สมัครที่จะต้องรับผิดชอบเองหากจะมีการฟ้องร้องขึ้นมา กรรมการสรรหาไม่ต้องรับผิดชอบ เพราะถือว่าดูข้อมูลตามที่ผู้สมัครยื่นสมัครมา
ที่สำคัญที่ชนิดที่ต้องขีดเส้นใต้ไว้ คือ การเลือกธานินทร์แบบแบเบอร์เป็นตัวเก็งเข้าวินในตำแหน่งกรรมการผู้จัดการไอแบงก์ เพราะเป็นคนที่ฝ่ายการเมืองได้วางตัวมาแล้ว ทำให้กรรมการสรรหาต้องเห็นชอบแบบมีเงื่อนไข เพื่อป้องกันตัวไว้ไม่ให้ถูกฟ้องร้องภายหลัง
“ที่ผ่านมาธานินทร์ไม่ได้มาแสดงวิสัยทัศน์ เพราะหวั่นวิตกเรื่องคุณสมบัติไม่ครบ จนต้องเลื่อนเวลา และให้ธานินทร์มาแสดงวิสัยทัศน์ใหม่เมื่อวันที่ 18 ก.ย.ที่ผ่านมา ซึ่งเดิมภายในกรรมการสรรหามีการหารือกันแล้วหากธานินทร์ไม่มาตามนัดอีก ก็จะมีการล้มสรรหาเปิดรับสมัครใหม่ แต่ในที่สุดก็เลือกตามหวยล็อก” แหล่งข่าวกระทรวงการคลังเปิดเผย
การสรรหาผู้บริหารองค์กรรัฐแห่งนี้ อาจต้องบันทึกไว้เป็นประวัติศาสตร์ของความไร้มาตรฐานของบรรดาคณะกรรมการที่ไม่ยอมรับผิดรับชอบกับการทำงานตามหน้าที่
ทั้งๆ ที่หากตรวจสอบรายชื่อผู้รับสมัครกรรมการผู้จัดการไอแบงก์คนใหม่ปรากฏว่ามีผู้มาสมัครถึง 6 คน ได้แก่รักษ์ วรกิจโภคาทร รองกรรมการผู้จัดการไอแบงก์ รัชสุวรรณ ปิดพยันต์ รองกรรมการผู้จัดการประจำสำนักกรรมการ ผู้จัดการไอแบงก์ กฤษดา กวีญาณอดีตประธานกรรมการบริหารไอแบงก์ มนูญรัตน์ เลิศโกมลสุข อดีตผู้อำนวยการองค์การตลาดเพื่อเกษตรกร และธานินทร์ กรรมการท่าอากาศยานแห่งประเทศไทย ส่วนอีกคนไม่ผ่านคุณสมบัติ 
มนัส แจ่มเวหา รองปลัดกระทรวงการคลัง ว่าที่อธิบดีกรมบัญชีกลางในฐานะประธานกรรมการสรรหากรรมการผู้จัดการไอแบงก์ กล่าวว่า จะเสนอรายชื่อกรรมการผู้จัดการคนใหม่ให้กรรมการธนาคารเห็นชอบในวันที่ 24 ก.ย.นี้ และเชื่อว่าคนที่รับการคัดสรรจะมีคุณสมบัติ ครบถ้วนไม่มีปัญหา และสามารถตอบคำถามในทุกประเด็น ต้องคอยติดตามว่าปัญหานี้จะหาทางออกอย่างไร
ทางด้านการคัดสรรผู้อำนวยการแบงก์ออมสิน ก็ดุเดือดไม่แพ้กัน ปิดรับสมัครไปเมื่อวันที่ 14 ก.ย.ที่ผ่านมา 
ปรากฏว่า มีผู้สนใจสมัครทั้งสิ้น 4 คน ประกอบด้วย ธัชพล กาญจนกูล รองผู้อำนวยการอาวุโส ธนาคารออมสิน วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ ชาติชายพยุหนาวีชัย รองกรรมการผู้จัดการ ธนาคารกสิกรไทย และเชาวรัตน์ เชาวน์ชวานิล ผู้ช่วยกรรมการผู้จัดการ สายงานบริหารทรัพย์สินบรรษัทบริหารสินทรัพย์ไทย (บสท.)
นันทพล กาญจนวัฒน์ กรรมการธนาคารออมสิน รักษาการผู้อำนวยการธนาคารออมสิน เปิดเผยว่า ขั้นตอนต่อไป คณะกรรมการสรรหาจะตรวจสอบคุณสมบัติของผู้สมัครทั้งหมด และเปิดให้ผู้สมัครแสดงวิสัยทัศน์ จากนั้นคณะกรรมการสรรหาจะคัดเลือกบุคคลที่เหมาะสม เสนอให้ที่ประชุมคณะกรรมการธนาคารพิจารณา และสุดท้ายคณะกรรมการจะส่งเรื่องให้กระทรวงการคลังเห็นชอบต่อไป
“คาดว่าน่าจะสามารถสรรหาผู้อำนวยการคนใหม่ได้ ก่อนบอร์ดชุดนี้จะหมดวาระ 30 พ.ย.” นันทพล กล่าว
คู่ชิงที่เป็นตัวเต็งจะก้าวขึ้นสู่ตำแหน่งผู้อำนวยการธนาคารออมสินมี 2 คน คือ วรวิทย์กับธัชพล ที่มีฝ่ายการเมืองหนุนหลังอยู่ทั้งสองคน โดยมีตัวสอดแทรกที่น่าสนใจ คือ ชาติชายนักการเงินจากธนาคารกสิกรไทย
ธัชพล เปิดเผยว่า ได้ยื่นลาออกจากรักษาการผู้อำนวยการ ทันทีในวันที่ยืนใบสมัคร เมื่อวันศุกร์ที่ผ่านมาแล้ว เพื่อความโปร่งใสและเป็นมารยาทในการลงสมัครชิงตำแหน่ง
ส่วนชาติชาย เปิดเผยว่า มีเหตุผล 2 ข้อที่สมัครเข้าชิงตำแหน่งผู้อำนวยการธนาคารออมสิน คือ 1.ต้องการใช้ความรู้ความสามารถจากการดูแลลูกค้ารายย่อยพัฒนาสินเชื่อนอกระบบให้เข้าสู่ระบบ เพื่อให้ประชาชนรากหญ้ากินดีอยู่ดีขึ้น และ 2.ต้องการให้ธนาคารของรัฐมีความแข็งแกร่ง มีความเจริญรุ่งเรืองมากกว่าบริหารแล้วเกิดความเสียหายเหมือนข่าวที่เกิดขึ้นในช่วงที่ผ่านมา 
การชิงตำแหน่งผู้อำนวยการธนาคารออมสินคนใหม่ จะเป็นการชิงชัยของตัวแทนฝ่ายการเมืองขั้วใหญ่ที่คาดว่าจะนอนมากับตัวแทนการเมืองขั้วเล็กที่มั่นใจว่ายังสามารถพลิกเข้าโค้งท้ายดันคนของตัวเองขึ้นมานั่งคุมแบงก์ออมสินที่มีขนาดสินทรัพย์รวม 1.8 ล้านล้านบาท สินเชื่อรวม 1.4 ล้านล้านบาท กำไรปีละ 2 หมื่นล้านบาท 
นี่จะเป็นการวัดพลังนักการเมือง ใบสั่งของฝ่ายการเมือง กับการทำหน้าที่ของบรรดากรรมการที่ทำหน้าที่สรรหาผู้บริหารขององค์กรว่า จะมีมาตรฐานการทำงานและสำนึกรับผิดชอบชั่วดีในการทำหน้าที่แค่ไหน
เพราะผู้ที่จะก้าวมาทำหน้าที่ในสถาบันการเงินของรัฐนั้น คือผู้กุมเม็ดเงินของประชาชน